周玄初祈晴诗
丘民 (Yuan)
阏逢岁之半，白祲白如烟。野人不敢出，封户听雨眠。梦跨苍精龙，六丁相后先。手持五色石，直欲补漏天。刚风忽引去，天门方洞然。忽见一道士，青眉长娟娟。绿章幂紫霞，稽首上帝前。上陈太守辞，下述万姓瘨。稌无一尺苗，潦涵累百廛。阴霓走白日，黑蜧嘘长川。百怪不自閟，三光何由宣。帝怒叱力士，磔裂无留连。即遣东王公，高掣羲和鞭。金鸡恍惊觉，日出搏桑颠。